Polisievrou vas vir kêrel se moordArgieffoto ŉ Vroulike polisiebeampte van die Oos-Kaap is in hegtenis geneem nadat sy glo Sondagaand haar kêrel met ŉ skerp voorwerp vermoor het. Moses Dlamini, ŉ woordvoerder van die Onafhanklike Polisie-ondersoekdirektoraat (Opod), het Maandag gesê die voorval het glo Sondagaand omstreeks 21:00 by die beampte se huis in New Location, Misgund, plaasgevind. “Die 29-jarige konstabel het glo aan die polisie erken dat sy haar 22-jarige kêrel, Vincent Cook, met ŉ skerp voorwerp doodgesteek het,” het Dlamini gesê. Die slagoffer het steekwonde aan sy bolyf opgedoen en is op die toneel dood verklaar. Die beampte moet binnekort in die Joubertina landdroshof verskyn. – SAPA